**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**ÎN INTERVALUL 26.04.2023, ora 08.00 – 27.04.2023, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 27.04.2023, ora 07.00**

**RÂURI**

**Institutul Naţional de Hidrologie și Gospodărire a Apelor (I.N.H.G.A.) a emis în data de 26.04.2023, la ora 11:45, avertizarea hidrologică nr. 44, valabilă în intervalul 26.04.2023, ora 12:00-27.04.2023, ora 24:00, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice menţionate, cu posibile depăşiri ale COTELOR DE APĂRARE, astfel:**

**-COD GALBEN în intervalul 26.04.2023, ora 12:00 – 27.04.2023, ora 24:00-posibile depăşiri ale COTELOR DE ATENŢIE** pe râurile din bazinele hidrografice: Vişeu – bazin superior şi afluenţi bazin mijlociu şi inferior, Iza – bazin superior şi afluenţi bazin mijlociu şi inferior, Lăpuş – bazin superior şi afluenţi bazin mijlociu şi inferior **(judeţul Maramureş)**, Tur – bazin superior şi afluenţi bazin mijlociu şi inferior **(judeţul Satu Mare)**, Someşul Mare **(judeţul Bistriţa-Năsăud)**, Crasna – sector aval S.H. Craidorolţ **(judeţul Satu Mare)**, Mureș – bazin amonte S.H. Glodeni şi afluenții aferenți sectorului aval S.H. Glodeni – amonte confluență cu râul Arieș **(județele: Mureș și Bistrița-Năsăud)**, Târnava Mică – bazin amonte S.H. Bălăușeri **(judeţele: Harghita și Mureș)**, Târnava Mare – bazin amonte S.H. Sighișoara **(județele: Harghita, Braşov şi Mureș)**, Bârzava – sector aval S.H. Moniom, Moraviţa **(judeţele:Timiş şi Caraş Severin)**, Olt – afluenţii aferenţi sectorului aval S.H. Podu Olt – amonte confluenţă cu râul Şercaia **(judeţele: Braşov, Covasna şi Harghita)**, Bistriţa – afluenţii aferenţi sectorului aval S.H. Cârlibaba – amonte S.H. Frumosu **(judeţele: Suceava, Neamţ şi Harghita)**.

**-COD PORTOCALIU în intervalul 26.04.2023, ora 12:00 – 27.04.2023, ora 18:00-posibile depăşiri ale COTELOR DE INUNDAŢIE** ca urmare a propagării viiturilor formate anterior în amonte, pe râurile: Bârzava – sector aval confluenţă cu râul Fizeş, Moraviţa – sector aval S.H. Şemlacu Mare **(judeţele: Caraş-Severin şi Timiş)**.

Această avertizarehidrologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:*

*-către prefecturile judeţelor:* ***BISTRIŢA-NĂSĂUD, BRAŞOV, CARAŞ-SEVERIN, COVASNA, HARGHITA, MARAMUREŞ, MUREŞ, NEAMŢ, SATU MARE, SUCEAVA şi TIMIŞ*** *(11 prefecturi)* ***– COD GALBEN;***

*-către prefecturile judeţelor:* ***CARAŞ-SEVERIN şi TIMIŞ*** *(2 prefecturi)* ***– COD PORTOCALIU;***

*-către prefectura judeţului:* ***TIMIŞ*** *(1 prefectură) -* ***COD ROȘU*** (nu mai este în vigoare, a expirat pe data de 26.04.2023, la ora 18:00)

**Debitele au fost în general în creștere** ca urmare a precipitațiilor căzute în interval și propagării, exceptând bazinele superioare ale râurilor: Someșul Mic, Crasna, Barcău, Crișuri, Arieș, Bega, Timiș, Bârzava, Moravița, Caraș, Nera, Cerna, unde au fost în scădere și râurile din bazinele hidrografice Olt, Vedea, Argeș, Bârlad, Prut, cele din Dobrogea, bazinele superioare ale Jiului și Ialomiței și afluenții acestora, unde au fost staționare.

**Se situează peste:**

-**COTELE DE INUNDAȚIE** râurile la stațiile hidrometrice: Crasna-Domănești (400+1)-jud. SM (sector de râu îndiguit), Bârzava-Gătaia (375+10)-jud. TM (sector de râu îndiguit), Partoș (200+111)-jud. TM, Moravița-Moravița (350+18)-jud.TM.

În interval s-a situat peste **COTA DE PERICOL** râul Bârzava la stația hidrometrică Gătaia (450+25) – sector de râu îndiguit, jud. TM și peste **COTA DE ATENȚIE** râul Târnava Mică la stația hidrometrică Bălăușeri (180+10)-jud. MS.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (peste normalele lunare) pe râurile din bazinele hidrografice: Bârzava, cursul Sitnei, cursul mijlociu și inferior al Crasnei, cursurile superioare și mijlocii ale Bistriţei, Bahluiului, cursul superior al Moldovei și cursul inferior al Sucevei.

**Debitele vor fiîn general în creștere** ca urmare a precipitațiilor prognozate și propagării, exceptând râurile din bazinele hidrografice: Bega, Moravița, Caraș, Nera, Cerna, bazinele superioare ale Vișeului, Izei, Turului, Lăpușului, Someșului, Mureșului, Târnavelor, Oltului, Buzăului, Putnei, Râmnicului Sărat, Trotușului, Bistriței, Moldovei, Sucevei, bazinele superioare și mijlocii ale Crasnei, Barcăului, Someșului Mic, Crișurilor, Arieșului, Timișului, Bârzavei, unde vor fi în scădere și râurile din bazinele hidrografice Vedea, Argeș, Bârlad, Prut, cele din Dobrogea, bazinele superioare și mijlocii ale Jiului, Ialomiței și bazinul mijlociu și inferior al Oltului, unde vor fi staționare.

Sunt posibile creșteri de niveluri și debite ca urmare a precipitațiilor slabe prognozate pe unele râuri din sudul țării și din zona montană.

Nivelurile se vor menține, în scădere, peste **COTA DE INUNDAȚIE** pe cursul inferior al Bârzavei și peste **COTA DE ATENȚIE** pe cursul inferior al Moraviței, iar ca urmare a propagării viiturii formate anterior peste **COTA DE ATENȚIE** pe cursul inferior al Târnavei Mici.

**DUNĂRE**

**Debitul la intrarea în ţară** (secţiunea Baziaş) în intervalul 26-27.04.2023 **a fost** î**n scădere, având valoarea de** **7800 m3/s**, sub media multianuală a lunii **aprilie (7900 m3/s).**

În aval de Porțile de Fier debitele au fost în creștere.

**Debitul la intrarea în ţară** (secţiunea Baziaş) **va fi în scădere (7700 m3/s).**

În aval de Porțile de Fier debitele vor fi relativ staționare pe sectorul Gruia-Calafat și în creștere pe sectorul Bechet-Tulcea.

**ALIMENTĂRI CU APĂ**

**A.B.A. Prut-Bârlad**

**Județul Botoșani:**

Se menține situația de restricții în alimentarea cu apă pentru piscicultură la folosința:

-S.C. Pirania S.R.L. Botoșani - pepiniera piscicolă Havârna, prin reducerea debitelor la sursa r. Bașeu - ac. Cal Alb corespunzător treptei a III-a de restricții.

Se menține Planul de restricții în alimentarea cu apă - treapta a III-a, pentru A.N.I.F.-Filiala Teritorială Moldova Nord-U.A. Botoșani-Sistemul de irigații Movileni-Havârna, sursa ac. Cal Alb - r. Bașeu.

**Județul Iași:**

-SC ACVACOM SRL Iași prin reducerea debitelor la sursa r. Gurguiata – ac. Plopi corespunzător treptei III de aplicare a restricțiilor;

-SC MIHPES SRL Iași prin reducerea debitelor la sursa r. Valea Oii – ac. Sârca corespunzător treptei III de aplicare a restricțiilor.

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

-treapta III - ANIF Filiala Teritorială de Îmbunătățiri Funciare Vaslui-Amenajare de irigații Mânjești, sursa acumularea Mânjești.

**2.** **Situaţia meteorologică în intervalul 26.04.2023, ora 09.00 –27.04.2023, ora 06.00**

**În ţară,** în regiunile sudice, valorile termice diurne au fost apropiate de mediile multianuale, în schimb în restul teritoriului vremea a fost deosebit de rece pentru ultima decadă a lunii aprilie, cu precădere în nord și în centru, unde scăderea de temperatură față de ziua anterioară a fost semnificativă. Nebulozitatea a fost persistentă în nord, centru și nord-est, unde, mai ales în prima parte a zilei, a plouat pe arii extinse, local moderat cantitativ. În restul țării cerul a fost variabil, cu înnorări temporar accentuate după-amiaza și seara, când în Muntenia au fost averse locale, ce au avut și caracter torențial (pe spații mici înregistrându-se peste 15...25 l/mp) și izolat de căderi de grindină, confirmate din datele rețelei hidro pentru județul Prahova; ploi slabe au fost pe areale restrânse în Banat și Dobrogea și izolat în sudul Crișanei și Oltenia. În Carpații Meridionali și local în Carpații Orientali, la altitudini de peste 1500 m, precipitațiile au fost sub formă de lapoviță și ninsoare (mai consistente la peste 1850 m, unde s-a depus strat nou de zăpadă în jurul a 10 cm). În cursul nopții au mai fost înnorări și a pouat slab, local în Muntenia, Dobrogea și estul Transilvanniei, iar în rest a devenit variabil spre parțial noros și numai cu totul izolat a plouat. Vântul a suflat slab și moderat, cu intensificări în masivele sudice, în special în vestul Carpaților Meridionali, unde la începutul intervalului vitezele au depășit 90...100 km/h și local, cu caracter temporar și în zonele joase, cu precădere din est și din sud-vest, iar noaptea și pe litoral și în deltă, cu rafale în general de până la 50...55 km/h. Este strat de zăpadă local în zona montană înaltă, unde aseară la ora 21 măsura, pe platformele stațiilor meteorologice*,* până la 254 cm în Munții Bucegi și în Munții Făgăraș, la peste 2000 m altitudine. Temperaturile maxime s-au încadrat între 7 grade la Rădăuți și Întorsura Buzăului și 20 de grade la Bechet, Craiova, Caracal, Alexandria, Turnu Măgurele, Zimnicea, Giurgiu, Călărași, Oltenița, Urziceni, Slobozia, Fetești și București-Băneasa; la ora 6 se înregistrau valori termice între -1 grad la Sighetul Marmației, Târgu Lăpuș și Ocna Șugatag și 10 grade la Râmnicu Vâlcea. Spre dimineață în nord-vest pe suprafețe mici s-a produs brumă.

**Observație:** în intervalul de diagnoză au fost în vigoare 8 mesaje de atenționare cod galben pentru fenomene meteorologice periculoase imediate, 3 emise de către CNPM București pentru Muntenia, 2 emise de către SRPV Dobrogea și câte 1 de către SRPV Timișoara, SRPV Cluj și SRPV Sibiu.

**La Bucureşti** valorile termice diurne au fost în creștere ușoară, apropiindu-se de norma climatologică a perioadei, astfel că maxima a fost de 19 grade la Afumați și Filaret și 20 de grade la stația meteo Băneasa. Cerul a fost variabil, cu înnorări temporar accentuate în orele după-amiezii și la începutul nopții, când în unele cartiere au fost averse slabe. Vântul a suflat slab și moderat, cu rafale de 30...35 km/h seara. La ora 6 se înregistrau 7 grade în Băneasa și 8 grade la Filaret și Afumați.

**3. Prognoza meteorologică în intervalul 27.04.2023, ora 09.00–28.04.2023, ora 9.00**

**În ţară** vremea va fi rece pentru ultima decadă a lunii aprilie. Temperaturile maxime se vor încadra între 8 și 15 grade, pe arii restrânse mai ridicate în sud și sud-est, până spre 17...18 grade, iar cele minime vor fi cuprinse în general între -4 și 6 grade, cu cele mai coborâte valori în depresiunile Carpaților Orientali. Pe parcursul zilei cerul va fi temporar noros și

vor fi averse, posibil însoțite de descărcări electrice pe arii restrânse în regiunile sudice, la munte și cu totul izolat în centru și est. Noaptea cerul se va însenina în cea mai mare parte a țării. În zona montană, la altitudini în general de peste 1400 m, vor fi și precipitații slabe sub formă de lapoviță și ninsoare. Vântul va prezenta intensificări în zona montană înaltă, îndeosebi în Carpații Meridionali, unde vor fi rafale de 70...80 km/h, temporar în est și sud-est, în general cu viteze de 45...55 km/h, iar pe parcursul zilei, local și în sud-vest și centru. Cu totul izolat vor fi condiții de ceață. Spre sfârșitul intervalului, local în Maramureș, Transilvania, în dealurile subcarpatice din Oltenia și Muntenia și cu totul izolat în zonele depresionare din rest, se va forma brumă.

**La Bucureşti** vremea va fi rece pentru această dată. Cerul va fi variabil, temporar cu înnorări mai ales dimineața și în orele după-amiezii când vor mai fi ploi de scurtă durată. Vântul va sufla slab și moderat. Temperatura maximă va fi de 15...16 grade, iar cea minimă de 5...6 grade, mai scăzută în zona preorășenească, spre 3 grade.

**4. Buletin nivometeorologic pentru perioada 26.04.2023, ora 21-27.04.2023, ora 21:**

**Evoluția vremii în intervalul 25-26.04.2023**

Vremea s-a răcit și a fost în general instabilă. Cerul a fost mai mult noros. Pe arii extinse s-au semnalat precipitații mixte, ninsori la peste 1800 m, care au avut și caracter de aversă. Cantitățile de precipitații au fost însemnate în Carpații Occidentali și nordul Carpaților Orientali, unde au depășit 30 l/mp. Vântul a suflat moderat, cu intensificări temporare care au depășit 100 km/h în zonele înalte din vestul Carpaților Meridionali. Local s-a semnalat ceață, asociată izolat și cu depuneri de chiciură. Stratul de zăpadă a crescut în toate masivele la altitudini mai mari de 1500 m, cel mai mult la Călimani (18 cm) și Bâlea-Lac (10

cm).

**În data de 26.04.2023, la ora 15:00,** stratul de zăpadă de pe platformele stațiilor meteorologice măsura:

**Carpaţii Meridionali:** 249 cm la Bâlea-Lac, 252 cm la Vf. Omu, 118 cm la Vf. Țarcu, 1 cm la Păltiniș;

**Carpaţii Orientali:** 198 cm la Vf. Călimani, 80 cm la Ceahlău-Toaca, 78 cm la Vf. Iezer, 40 cm la Vf. Lăcăuți;

**Carpaţii Occidentali:** 13 cm la Vf. Vlădeasa.

**Prognoza vremii în intervalul 26.04.2023, ora 21:00-27.04.2023, ora 21:00:**

Vremea va fi rece, mai ales noaptea. Cerul va fi temporar noros. Trecător vor fi precipitații slabe mixte, iar noaptea și ziua la peste 1500 m va ninge. Vântul va sufla în general moderat, cu intensificări temporare ce vor depăși la rafală 65-70 km/h mai ales în zona înaltă a Carpaților Meridionali și de Curbură. Temporar se va semnala ceață, asociată și cu depuneri de chiciură pe creste.

**Temperaturi prognozate în intervalul 26.04.2023, ora 21:00-27.04.2023, ora 21:00:**

**Peste 1800 m: temperaturi minime**: -9...-5 grade;

 **temperaturi maxime**: -5...0 grade;

**Sub 1800 m: temperaturi minime**: -7...0 grade;

 **temperaturi maxime**: 1... 7 grade.

**Vânt la peste 2000 m:** din sector nord-vestic, cu intensificări temporare de 65-70 km/h;

**Altitudinea izotermei de 0 grade:** în scădere, de la 1400-1600 m la 1200-1300 m.

**Evoluția stratului de zăpadă și a riscului de avalanșă**

**Munții Făgăraș RISC ÎNSEMNAT (3)**

**La peste 1800 m** zăpada care a fost ușor umezită s-a mai consolidat odată cu răcirea vremii și temperaturilor negative care s-au înregistrat. Acest strat este mai consistent pe versanții nordici, unde măsura 20-30 cm și are în continuare rezistență redusă. Peste acest strat s-au depus circa 10-15 cm de zăpadă proaspătă, cu rezistență de asemenea mai scăzută. În profunzime, stratul vechi este în general stabilizat, prezintă izotermie, unele cruste de gheață intercalate în interior, precum și cristale de tip cupă spre sol. În apropierea crestelor se întâlnesc cornișe mai vechi, iar pe văi și în zonele adăpostite s-au păstrat depozitele mai însemnate de zăpadă. Pe pantele suficient de înclinate stratul instabil din partea superioară poate aluneca ușor și spontan peste stratul vechi și compactat, ducând la declanșarea unor

avalanșe de dimensiuni medii și izolat mari, riscul declanșării fiind amplificat la supraîncărcări oricât de slabe. Unele avalanșe pot angrena și straturi mai vechi și pot coborî până la altitudini mai mici de 1800 m.

**Sub 1800 m** se vor mai semnala precipitații mixte slabe cantitativ, iar stratul de zăpadă nu va suferi modificări importante. Pe pantele mai înclinate și umbrite de la peste 1600 m se mai pot declanșa curgeri sau avalanșe de mici dimensiuni, riscul fiind amplificat la supraîncărcări oricât de slabe.

**Munții Bucegi RISC ÎNSEMNAT (3)**

**La peste 1800 m** stratul relativ instabil și cu rezistenţă scăzută de la suprafață, care măsura 20-25 cm, a mai crescut cu 5-10 cm după ultimele ninsori. În profunzime, stratul este relativ

stabilizat, iar spre bază se întâlnesc cristale de tip cupă. Pe văi și în zonele adăpostite mai sunt prezente depozite vechi de zăpadă, iar în zona crestelor plăci și cornișe. Pe pantele suficient de înclinate stratul instabil din partea superioară poate aluneca peste stratul vechi și compactat, ducând la declanșarea unor avalanșe de dimensiuni medii și izolat mari, riscul declanșării fiind amplificat la supraîncărcări oricât de slabe. Unele avalanșe pot angrena și straturi mai vechi, putând coborî și la altitudini sub 1800 m.

**La altitudini mai mici de 1800 m**, stratul de zăpadă este redus semnificativ, menținându-se doar pe văile umbrite de la altitudini mai mari de 1600 m. Temporar se vor mai semnala precipitații mixte. Izolat vor fi condiţii pentru declanșarea unor curgeri și avalanșe de dimensiuni mici, în special în sectorul altitudinal 1600-1800 m, mai ales sub acțiunea unor suprasarcini.

**Munții Parâng - Șureanu RISC MODERAT (2)**

**La peste 1800 metri** stratul de zăpada a mai crescut puțin în urma ninsorilor din ultimele 24 de ore, iar răcirea vremii a favorizat o ușoară consolidare a stratului mai vechi și umezit. În profunzime stratul vechi este compact, cu cruste de gheață în interior. Pe văile mai adăpostite sau umbrite se întâlnesc depozite mai vechi și însemnate de zăpadă. Pe pantele suficient de înclinate stratul stabilizat din partea superioară, din primii 10-20 cm, poate aluneca peste cel vechi și compact, ducând la declanșarea unor avalanșe de dimensiuni medii, inclusiv spontan, riscul fiind amplificat la supraîncărcări.

**La altitudini mai mici de 1800 metri** se vor mai semnala precipitații mixte, slabe cantitativ, iar stratul nu va înregistra modificări importante. La altitudini de peste 1600 m, izolat se mai pot declanșa curgeri sau avalanșe de dimensiuni mici pe văile mai umbrite, riscul fiind amplificat la supraîncărcări.

**Munții Țarcu - Godeanu RISC MODERAT (2)**

**La peste 1800 metri** stratul de zăpada a mai crescut puțin în urma ninsorilor din ultimele 24 de ore, iar răcirea vremii a favorizat o ușoară consolidare a stratului mai vechi, de circa 20 cm, care prezenta rezistență relativ scăzută. În profunzime stratul este în mare parte stabilizat. În zona crestelor mai sunt unele cornișe, iar pe văi și în zonele adăpostite depozitele mai vechi de zăpadă. Pe pantele suficient de înclinate se pot declanșa spontan avalanșe de dimensiuni mici și medii prin alunecarea zăpezii din partea superioară peste

stratul vechi și compact, riscul declanșării fiind amplificat la supraîncărcări.

**La altitudini mai mici de 1800 m** se vor mai semnala precipitații mixte slabe, iar stratul de zăpadă nu va suferi modificări importante. În special între 1600 și 1800 m pe văile umbrite, unde mai exista zăpadă, se pot declanșa izolat avalanșe de dimensiuni mici, riscul fiind prezent în special la supraîncărcări ale stratului.

**Munții Rodnei RISC ÎNSEMNAT (3)**

**La peste 1800 metri** stratul de zăpadă a mai crescut puțin în urma ninsorilor din ultimele 24 de ore, iar răcirea vremii a favorizat o ușoară consolidare a stratului mai vechi și umezit. Sub acesta se află zăpadă mai veche, în mare parte stabilizată și care prezintă izotermie. Pe văi și în zonele adăpostite s-au menținut depozitele vechi de zăpadă, iar în zona crestelor mai sunt cornișe. Pe pantele suficient de înclinate și pe văile cu depozite însemnate stratul superior instabil poate aluneca inclusiv spontan peste cel vechi și compact, ducând la declanșarea unor avalanșe de dimensiuni medii, riscul fiind amplificat la orice alte supraîncărcări. Unele avalanșe pot coborî până la altitudini mai mici de 1800 m.

**La altitudini mai mici de 1800 m** se vor mai semnala precipitații mixte, slabe cantitativ, iar stratul de zăpadă nu va suferi modificări importante. Izolat, pe pantele foarte înclinate, unde este zăpadă mai consistentă, se pot produce avalanșe de dimensiuni în general mici, prin alunecarea stratului foarte umed de la suprafaţă peste cel vechi, riscul declanșării acestora fiind amplificat la supraîncărcări.

**Munții Călimani – Bistriței – Ceahlău RISC ÎNSEMNAT (3)**

**La peste 1800 metri**, peste cei 20-25 cm de zăpadă din partea superioară care aveau rezistență și stabilitate scăzute, s-au mai depus 15-20 cm de zăpadă proaspătă, cu rezistență și stabilitate de asemenea scăzute. În profunzime stratul vechi este în general stabilizat. Pe văi și în zonele adăpostite sunt acumulări mai mari de zăpadă. Pe pantele mai înclinate stratul instabil de la suprafață poate aluneca pe pantele suficient de înclinate și se pot astfel declanșa avalanșe de dimensiuni mici și medii, riscul fiind amplificat la

supraîncărcări oricat de slabe.

**La altitudini mai mici de 1800 m** se vor mai semnala precipitații mixte, iar stratul nu va suferi modificări importante. Izolat, pe pantele foarte înclinate, unde este zăpada mai consistentă, se pot produce curgeri sau avalanșe de dimensiuni mici prin alunecarea stratului foarte umed de la suprafaţă peste cel vechi, riscul declanșării acestora fiind amplificat la supraîncărcări.

**Munții Vlădeasa – Muntele Mare**

Trecător se vor mai semnala precipitații mixte, slabe cantitativ. Stratul de zăpadă nu va suferi modificări importante.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **MUNȚII FĂGĂRAȘ** | **RISC ÎNSEMNAT (3)** | **RISC REDUS (1)** |
| **MUNȚII BUCEGI** | **RISC ÎNSEMNAT (3)** | **RISC REDUS (1)** |
| **MUNȚII PARÂNG - ȘUREANU** | **RISC MODERAT (2)** | **--** |
| **MUNȚII ȚARCU - GODEANU** | **RISC MODERAT (2)** | **--** |
| **MUNȚII RODNEI** | **RISC ÎNSEMNAT (3)** | **RISC REDUS (1)** |
| **MUNȚII CĂLIMANI – BISTRIȚEI - CEAHLĂU** | **RISC ÎNSEMNAT (3)** | **RISC REDUS (1)** |
| **MUNȚII VLĂDEASA – MUNTELE MARE** | **--** | **--** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

**Pe râurile interioare**

**S.G.A. Gorj** informează că în data de 26.04.2023, în jurul orei 20:45, s-a produs o poluare a râului Amaradia cu 100 l de ţiţei în zona satului Colţești (comuna Logrești) ca urmare a unei avarii cauzate de o tentativă de furt din conducta CONPET Hurezani-Valea Lupului la cca 400 m de malul stâng al râului. Se menţionează că pomparea era oprită în momentul producerii avariei. Reprezentanţii S.G.A. Gorj au colectat trei probe de apă. **Măsuri:** închiderea ventilelor din amonte și din aval de locul avariei, echipele de intervenţie din Olești și Bărbătești s-au deplasat la faţa locului pentru reparaţii, au fost executate un șanţ colector și un baraj de pământ, a fost răspândit material absorbant. Se va reveni cu informaţii.

**Pe Marea Neagră**

**A.B.A. Dobrogea Litoral** informează că în data de 26.04.2023 a fost semnalat un delfin eșuat pe plaja din Staţiunea Mamaia – zona hotel Flora.

Pe fluviul Dunărea nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.P.M. Iași** revine cu informaţii despre incendiul izbucnit în data de 24.04.2023, în jurul orei 16:30, la depozitul de deșeuri Țuțora aparținând S.C. Salubris S.A. Au ars cu degajare mare de fum cca 250 mc de deșeuri, fiind afectată o suprafaţă de cca 700 mp. Incendiul a fost stins în data de 25.04.2023, în jurul orei 12:30, de către echipajele I.S.U. Iași, angajați de la S.C. Salubris S.A. și de la Serviciile Publice Iași S.A.

**Agenţia Naţională pentru Protecţia Mediului** informează că din rezultatele analizelor efectuate în data de 25.04.2023 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) și ale mediei zilnice de 50 µg/m3 pentru PM10 (pulberi în suspensie cu diametrul sub 10 microni).

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA COMUNICARE